ગુરુ સાથે શુક્રનો સંબંધ જાતકને શ્રીમંત કુટુંબમાં જન્મ, શ્રીમંત અને નામાંકિત પરિવાર સાથે સંબંધ અને જીવન આપે છે. ગુરુ અને શુક્રની યુતિ હોય અને તેમાં પણ ગુરુ અને શુક્ર પાંચ અંશથી પણ ઓછા મુકામે કુંડળીમાં બિરાજેલ હોય તો આ યોગ મહાભાગ્યનું સર્જન કરે છે. મોટી મિલકતનો માલિક, બેંકોના વડા, નાણાકીય સંસ્થાઓના વડા, જમીનદાર, મોટા વાહનોના વ્યાપાર કરનાર, હીરા-ઝવેરાતના વ્યાપારી અને ટૂંકમાં મોટો વ્યાપારી હોય તો કુંડળીમાં ગુરુ અને શુક્રનો યોગ જોવા મળશે. ગુરુ અને શુક્ર બેય જ્ઞાની ગ્રહો, ગુરુ સાથે શુક્ર, લક્ષ્મી અને ભાગ્ય બંનેનો સંગાથ કહેવાશે. આ જાતકો બાબતે એક અવલોકન છે કે, જો યુતિ ધરાવનાર જાતક જો રોગી હોય, એટલે કે ડાયાબીટીસ કે બીજા સુખી જીવનને લીધે રોગ થયા હોય તો તેની પાસે મોટી ઉમરે‘પુષ્કળ’ લક્ષ્મી હોય છે. શુક્ર એ માયાનું સ્વરૂપ છે, સાક્ષાત લક્ષ્મી છે. માયા અને ભોગને લીધે રોગ પણ આવી પડે છે. મંત્ર અને વિદ્યાઓ સહજ થઇ જાય છે. સર્વાંગ સુંદર અને સુખી કુટુંબની કન્યા સાથે વિવાહ થયા હોય છે.